b'\n_START_ARTICLE_\nKirje Filemonille\n_START_SECTION_\nHistoria\n_START_PARAGRAPH_\nNykyisen k\xc3\xa4sityksen mukaan kirjett\xc3\xa4 pidet\xc3\xa4\xc3\xa4n aitona Paavalin kirjeen\xc3\xa4, vaikka sen aitous onkin aiemmin ollut kyseenalaistettuna. Paavali on ollut kirjeen kirjoittaessaan vankilassa, joko Roomassa tai Efesoksessa, ja h\xc3\xa4n on kirjoittanut kirjeen Filemonille ja h\xc3\xa4nen kahdelle toverilleen, Apfiaalle ja Arkippokselle. Jos Kirje kolossalaisille on autenttinen, Filemonin on t\xc3\xa4ytynyt asua Kolossiassa._NEWLINE_Paavali on kirjoittanut kirjeen Filemonin orjan Onesimoksen puolesta. Onesimoksen nimi tarkoittaa hy\xc3\xb6dyllist\xc3\xa4. Paavali sanaleikittelee h\xc3\xa4nen olleen omistajalleen aiemmin hy\xc3\xb6dyt\xc3\xb6n ja tehneen jotain v\xc3\xa4\xc3\xa4r\xc3\xa4\xc3\xa4, mutta muuttuvan nyt hy\xc3\xb6dylliseksi. Onesimos oli todenn\xc3\xa4k\xc3\xb6isesti karannut omistajaltaan, tavannut Paavalin ja tullut uskoon. Paavali l\xc3\xa4hetti h\xc3\xa4net takaisin omistajalleen, ja kehottaa heit\xc3\xa4 veljelliseen rakkauteen.\n_START_SECTION_\nSis\xc3\xa4lt\xc3\xb6\n_START_PARAGRAPH_\nPaavalin kirjeen sis\xc3\xa4lt\xc3\xb6 on kryptinen. H\xc3\xa4n imartelee Filemonia tahdikkaasti, puhuen Filemonin kristillisest\xc3\xa4 rakkaudesta ja uskosta, mutta kuitenkin samanaikaisesti muistuttaa h\xc3\xa4nt\xc3\xa4 omasta auktoriteetistaan, joka k\xc3\xa4y my\xc3\xb6s h\xc3\xa4nen ylitsens\xc3\xa4, sek\xc3\xa4 Filemonin hengellisest\xc3\xa4 "velasta" Paavalille. Onesimoksen k\xc3\xa4\xc3\xa4ntymys on muuttanut aiemman tilanteen, ja Onesimos voi palata "ei en\xc3\xa4\xc3\xa4 orjana vaan orjaa arvokkaampana, rakkaana veljen\xc3\xa4" (jae 16)._NEWLINE_Kirjeest\xc3\xa4 ei kuitenkaan k\xc3\xa4y ilmi, tulisiko Onesimoksen karkaaminen vain antaa anteeksi, vai tulisiko h\xc3\xa4net jopa vapauttaa. Voiko orja olla my\xc3\xb6s "veli", vai korvaako veljeys orjuuden? Vastaus on ep\xc3\xa4selv\xc3\xa4, ja oppineet ovat aina jakautuneet kysymyksen suhteen. Kysymys on kuitenkin oleellinen Paavalin saarnaaman evankeliumin sosiaalisten vaikutusten kannalta._NEWLINE_Ei ole tietoa, mit\xc3\xa4 Onesimokselle tapahtui kirjeen kirjoittamisen j\xc3\xa4lkeen. Antiokian piispa Ignatius mainitsee Efesoksen piispan Onesimoksen toisen vuosisadan alkupuolella. Onesimos oli kuitenkin yleinen orjan nimi, joten t\xc3\xa4m\xc3\xa4n piispan yhdist\xc3\xa4minen Filemonin orjaan on pelkk\xc3\xa4\xc3\xa4 spekulaatiota._NEWLINE_Kirje Filemonille ei ole ollut kovin merkitt\xc3\xa4v\xc3\xa4 kristillisen teologian ja etiikan kannalta. Luther n\xc3\xa4ki yhteyden Paavalin ja Jeesuksen opettaman anteeksiannon ja sovinnon v\xc3\xa4lill\xc3\xa4. Luther kuitenkin huomautti my\xc3\xb6s, ett\xc3\xa4 kirje yll\xc3\xa4piti sosiaalista status quo -tilannetta: Paavali ei tehnyt mit\xc3\xa4\xc3\xa4n muuttaakseen Onesimoksen asemaa orjana \xe2\x80\x93 ja h\xc3\xa4n kunnioitti lakia palauttamalla h\xc3\xa4net._NEWLINE_Kirjett\xc3\xa4 k\xc3\xa4ytettiin paljon brittil\xc3\xa4isten ja my\xc3\xb6hemmin yhdysvaltalaisten taistelussa orjuutta vastaan. Sek\xc3\xa4 orjuuden puolustajat ett\xc3\xa4 vastustajat k\xc3\xa4yttiv\xc3\xa4t kirjett\xc3\xa4 tukemaan omaa mielipidett\xc3\xa4\xc3\xa4n. Nyky\xc3\xa4\xc3\xa4n tutkijat ovat sit\xc3\xa4 mielt\xc3\xa4, ett\xc3\xa4 Paavali k\xc3\xa4yt\xc3\xa4nn\xc3\xb6ss\xc3\xa4 kaivoi pohjan orjuuden alta kirjeell\xc3\xa4\xc3\xa4n, ja ainakin h\xc3\xa4n olisi tehnyt sen, jos yhteiskunnalliset olosuhteet olisivat sallineet sen._NEWLINE_Kirje on Paavalin s\xc3\xa4ilyneist\xc3\xa4 kirjeist\xc3\xa4 lyhyin, se k\xc3\xa4sitt\xc3\xa4\xc3\xa4 ainoastaan 25 jaetta. Se on my\xc3\xb6s Obadjan kirjan, Toisen ja Kolmannen Johanneksen kirjeen sek\xc3\xa4 Juudan kirjeen ohella Raamatun ainoa kirja, jota ei ole jaettu erikseen lukuihin ja jakeisiin, vaan ainoastaan jakeisiin.'